CELEX: 32020R2082
Language: ro
Date: 2020-12-14 00:00:00
Title: Regulamentul de punere în aplicare (UE) 2020/2082 al Comisiei din 14 decembrie 2020 de stabilire a mediei ponderate a tarifelor maxime de terminare a apelurilor mobile din întreaga Uniune și de abrogare a Regulamentului de punere în aplicare (UE) 2019/2116 al Comisiei

15.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 423/18
               
            
         REGULAMENTUL DE PUNERE ÎN APLICARE (UE) 2020/2082 AL COMISIEI
         din 14 decembrie 2020
         de stabilire a mediei ponderate a tarifelor maxime de terminare a apelurilor mobile din întreaga Uniune și de abrogare a Regulamentului de punere în aplicare (UE) 2019/2116 al Comisiei
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 531/2012 al Parlamentului European și al Consiliului din 13 iunie 2012 privind roamingul în rețelele publice de comunicații mobile în interiorul Uniunii (1), în special articolul 6e alineatul (2),
         întrucât:
         
                     (1)
                  
                  
                     În conformitate cu Regulamentul (UE) nr. 531/2012, începând din 15 iunie 2017, furnizorii naționali nu ar trebui să perceapă nicio suprataxă în plus față de prețul național cu amănuntul clienților serviciilor de roaming din orice stat membru pentru niciun apel reglementat primit în roaming, în cazul în care respectivul apel este efectuat în limitele permise de politica unei utilizări rezonabile.
                  
               
                     (2)
                  
                  
                     Regulamentul (UE) nr. 531/2012 limitează orice suprataxă aplicată pentru primirea de apeluri în roaming reglementate la media ponderată a tarifelor maxime de terminare a apelurilor în rețelele mobile din întreaga Uniune.
                  
               
                     (3)
                  
                  
                     Regulamentul de punere în aplicare (UE) 2019/2116 al Comisiei (2) stabilește media ponderată a tarifelor maxime de terminare a apelurilor în rețelele mobile din întreaga Uniune care trebuie aplicate în 2020 pe baza valorilor datelor de la 1 iulie 2019.
                  
               
                     (4)
                  
                  
                     Organismul Autorităților Europene de Reglementare în Domeniul Comunicațiilor Electronice a furnizat Comisiei informații actualizate de la autoritățile naționale de reglementare ale statelor membre cu privire la nivelul maxim al tarifelor de terminare a apelurilor în rețelele mobile pe care le-au aplicat, în temeiul articolelor 7 și 16 din Directiva 2002/21/CE a Parlamentului European și a Consiliului (3) și al articolului 13 din Directiva 2002/19/CE a Parlamentului European și a Consiliului (4), pe fiecare piață națională cu ridicata pentru terminarea apelurilor de voce în rețelele individuale de telefonie mobilă și cu privire la numărul total de abonați din statele membre.
                  
               
                     (5)
                  
                  
                     În temeiul Regulamentului (UE) nr. 531/2012, Comisia a calculat media ponderată a tarifelor maxime de terminare a apelurilor în rețelele mobile din întreaga Uniune prin înmulțirea tarifului maxim de terminare a apelurilor în rețelele mobile permis într-un anumit stat membru cu numărul total al abonaților din acel stat membru, adunând rezultatele obținute din această înmulțire pentru toate statele membre și împărțind apoi totalul obținut la numărul total de abonați din toate statele membre, pe baza valorilor datelor de la 1 iulie 2020. Pentru statele membre a căror monedă nu este euro, cursul de schimb relevant este media pentru al doilea trimestru din 2020 obținută din baza de date a Băncii Centrale Europene.
                  
               
                     (6)
                  
                  
                     În consecință, este necesar să se actualizeze valoarea mediei ponderate a tarifelor maxime de terminare a apelurilor în rețelele mobile din întreaga Uniune.
                  
               
                     (7)
                  
                  
                     Prin urmare, Regulamentul de punere în aplicare (UE) 2019/2116 ar trebui abrogat.
                  
               
                     (8)
                  
                  
                     În temeiul Regulamentului (UE) nr. 531/2012, Comisia ar trebui să revizuiască anual media ponderată a tarifelor maxime de terminare a apelurilor în rețelele mobile din întreaga Uniune, astfel cum este stabilită prin prezentul regulament de punere în aplicare.
                  
               
                     (9)
                  
                  
                     Măsurile prevăzute în prezentul regulament sunt în concordanță cu avizul Comitetului pentru comunicații, înființat prin articolul 22 din Directiva 2002/21/CE,
                  
               ADOPTĂ PREZENTUL REGULAMENT:
         
            Articolul 1
            Media ponderată a tarifelor maxime de terminare a apelurilor în rețelele mobile din întreaga Uniune este stabilită la 0,0076 EUR pe minut.
         
         
            Articolul 2
            Se abrogă Regulamentul de punere în aplicare (UE) 2019/2116.
         
         
            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 1 ianuarie 2021.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 14 decembrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 172, 30.6.2012, p. 10.
         
            (2)  Regulamentul de punere în aplicare (UE) 2019/2116 al Comisiei din 28 noiembrie 2019 de stabilire a mediei ponderate a tarifelor maxime de terminare a apelurilor mobile din întreaga Uniune și de abrogare a Regulamentului de punere în aplicare (UE) 2018/1979 (JO L 320, 11.12.2019, p. 11).
         
            (3)  Directiva 2002/21/CE a Parlamentului European și a Consiliului din 7 martie 2002 privind un cadru de reglementare comun pentru rețelele și serviciile de comunicații electronice (Directivă-cadru) (JO L 108, 24.4.2002, p. 33).
         
            (4)  Directiva 2002/19/CE a Parlamentului European și a Consiliului din 7 martie 2002 privind accesul la rețelele de comunicații electronice și la infrastructura asociată, precum și interconectarea acestora (Directiva privind accesul) (JO L 108, 24.4.2002, p. 7).